Forslaget er i overensstemmelse med proportionalitetsprincippet, idet foranstaltningerne er i tråd med principperne om forenkling af procedurerne for erhvervsdrivende, der beskæftiger sig med udenrigshandel, og er i overensstemmelse med Kommissionens meddelelse vedrørende autonome toldsuspensioner og toldkontingenter (EUT C 363 af 13.12.2011, s. 6). Denne forordning går ikke videre, end hvad der er nødvendigt for at nå de tilstræbte mål i overensstemmelse med EU-traktatens artikel 5, stk. 4.

Autonome toldkontingenter er nødvendige for visse produkter, når produktionen i EU ikke i tilstrækkelig grad opfylder EU-industriens behov. Der bør åbnes nye EU-toldkontingenter til nultold eller nedsat told for passende mængder, uden at ligevægten på markedet for disse produkter forstyrres. Kontingentansøgningerne er blevet vurderet på grundlag af kriterierne i Kommissionens meddelelse vedrørende autonome toldsuspensioner og toldkontingenter (EUT C 363 af 13.12.2011, s. 6). Under drøftelser på møder i Gruppen for Økonomiske Tarifspørgsmål viste det sig, at medlemsstaterne var parate til at åbne kontingenter for de produkter, der er omhandlet i bilag I til dette forordningsforslag, uden at det forstyrrer markederne for sådanne produkter.

Forslaget har ingen finansielle virkninger for udgifterne, men har finansielle virkninger for indtægterne i form af ikke-opkrævet told svarende til et samlet beløb på ca. 4,8 mio. EUR om året. Virkningerne for de traditionelle egne indtægter på budgettet er – 4 789 757 EUR om året (75 % x 6 386 342 EUR om året).

Gruppen har nøje vurderet hver anmodning (ny eller ændring). Der er i hvert tilfælde navnlig lagt vægt på, at det ikke må være til skade for EU's producenter, og at det skal styrke og konsolidere EU-produktionens konkurrenceevne. Vurderingen er foretaget gennem drøftelser internt i Gruppen for Økonomiske Tarifspørgsmål, og medlemsstaterne har konsulteret de berørte brancher, sammenslutninger, handelskamre og andre interesserede parter.

Ordningen for autonome toldkontingenter har været en del af en evalueringsundersøgelse om autonome toldsuspensioner, der blev foretaget i 2013, idet autonome kontingenter er foranstaltninger svarende til autonome suspensioner, bortset fra, at kvoter har en begrænset importmængde. I evalueringen blev det konkluderet, at den vigtigste begrundelse for ordningen stadig er gyldig. Omkostningsbesparelserne kan være betydelige for virksomheder i EU, der importerer varer under ordningen. Disse besparelser kan, afhængigt af det produkt, den virksomhed og den sektor, der er tale om, føre til større fordele (f.eks. bedre konkurrenceevne, mere effektive produktionsmetoder, oprettelse eller opretholdelse af arbejdspladser i EU osv.).

•Planer for gennemførelsen og foranstaltninger til overvågning, evaluering og rapportering

De foreslåede foranstaltninger behandles inden for rammerne af TARIC (Tarif Intégré de l’Union européenne/Den Europæiske Unions integrerede toldtarif) og anvendes af toldadministrationerne i medlemsstaterne. Kontrol af den endelige anvendelse af nogle af de produkter, der er omfattet af denne forordning, vil blive foretaget i henhold til artikel 291-300 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen.

•Forklarende dokumenter (for direktiver)

Ikke relevant

•Detaljeret redegørelse for forslagets bestemmelser

Ikke relevant

2015/0262 (NLE)

Forslag til

RÅDETS FORORDNING

om ændring af forordning (EU) nr. 1388/2013 om åbning og forvaltning af autonome EU-toldkontingenter for visse landbrugs- og industriprodukter

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1)For at sikre tilstrækkelige og uafbrudte forsyninger af visse varer, der ikke produceres i tilstrækkelige mængder i Unionen, og for at undgå at forstyrre markederne for visse landbrugs- og industriprodukter er der med Rådets forordning (EU) nr. 1388/2013 åbnet for autonome toldkontingenter. Produkter i disse toldkontingenter kan importeres til Unionen til nulsats eller nedsat sats. Af de nævnte årsager er det nødvendigt at åbne toldkontingenter til nulsats for passende mængder for ti nye produkter med virkning fra den 1. januar 2016.

(2)I visse tilfælde bør de nuværende autonome EU-toldkontingenter ændres. I tre tilfælde bør TARIC-koderne ændres på grund af tariferingsændringer i den kombinerede nomenklatur. I to tilfælde bør varebeskrivelsen ændres af hensyn til klarheden og for at tage højde for den seneste produktudvikling. Kontingentmængderne bør i fem tilfælde forhøjes og i et enkelt tilfælde nedsættes af hensyn til de erhvervsdrivende i Unionen. Af klarhedshensyn bør en fodnote vedrørende et produkt udgå.

(3)I to tilfælde bør det autonome EU-toldkontingent lukkes med virkning fra den 1. januar 2016, da det ikke er i Unionens interesse at opretholde det efter den dato.

(4)Som følge af de mange ændringer af bilaget til forordning (EU) nr. 1388/2013 bør det erstattes af klarheds- og rationaliseringshensyn.

(5)Forordning (EU) nr. 1388/2013 bør derfor ændres i overensstemmelse hermed.